***J e g y z ő k ö n y v***

**Készült:** Máriakálnok Község Önkormányzata Képviselő-testületének **2014. június 11-én** 16.30 órai kezdettel – Máriakálnok, Rákóczi út 6. szám alatt - megtartott nyilvános üléséről.

**Jelen vannak:**

Dr. Tóásóné Gáspár Emma ***polgármester***, Ruzsa István János ***alpolgármester***, Bencsik Tibor, Frauhammer József, Giczi László, Hochleitnerné Lakner Ágnes Márta, Komka Tamás István ***képviselők***; Hammerl Frigyesné ***Szociális Bizottság külső tagja***; dr. Kránitz Péter ***jegyző;*** Nagy Tiborné ***jegyzőkönyvvezető.***

A polgármester a jelenléti ív alapján megállapítja, hogy a Képviselő-testület 7 tagja *közül 7* fő megjelent, így ***az ülés határozatképes***, azt megnyitja. A polgármester javaslatot tesz a **napirendre** az alábbiak szerint:

1. **1. Tájékoztató a háziorvosi alapellátással kapcsolatban**
2. **2. Beszámoló a gyermekjóléti és gyermekvédelmi feladatok 2013. évi ellátásáról**
3. **3. Döntés az AQUA Kft. szétválásáról – ásványvíz palackozó üzletág kiválása**
4. **4. Előzetes döntés a településrendezési eszközök tervezett módosításával kapcsolatban**
5. **5. Döntés közterület elnevezéséről**
6. **6. Tájékoztató az óvoda és az iskola épületének energetikai korszerűsítésével kapcsolatos KEOP pályázati lehetőségről**
7. **7. Tájékoztató gyalogátkelő létesítésével kapcsolatos egyeztetésről**
8. **8. Egyéb aktuális ügyek**
9. **Tájékoztatások: - szúnyoggyérítés,**
10. **- Arrabona Egtc.,**
	* + - 1. **- Szigetköz Múzeum berendezése, látogatása**

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**30/2014.(VI.11.) határozat**

Máriakálnok Község Önkormányzatának Képviselő-testülete a 2014. június 11-i ülésének napirendjét az alábbiak szerint fogadja el:

1. 1. Tájékoztató a háziorvosi alapellátással kapcsolatban

2. Beszámoló a gyermekjóléti és gyermekvédelmi feladatok 2013. évi ellátásáról

1. 3. Döntés az AQUA Kft. szétválásáról – ásványvíz palackozó üzletág kiválása
2. 4. Előzetes döntés a településrendezési eszközök tervezett módosításával kapcsolatban
3. 5. Döntés közterület elnevezéséről
4. 6. Tájékoztató az óvoda és az iskola épületének energetikai korszerűsítésével kapcsolatos KEOP pályázati lehetőségről
5. 7. Tájékoztató gyalogátkelő létesítésével kapcsolatos egyeztetésről
6. 8. Egyéb aktuális ügyek

**NAPIRENDI PONTOK MEGTÁRGYALÁSA**

1. **1. Tájékoztató a háziorvosi alapellátással kapcsolatban**

**Dr. Tóásóné Gáspár Emma polgármester:** Az elmúlt egy hétben két háziorvos jelezte, hogy szeretné a máriakálnoki körzetet magáénak tudni. Mindkettő hölgy, az egyik, dr. Retek Edit, Mosonszolnokon és Újrónafőn háziorvos. Az elképzelése szerint Máriakálnok Újrónafővel és Mosonszolnokkal egy közös háziorvosi praxisba tartozna, és viszonylagos rövidített rendelési idővel átvenné a praxist. A másik doktornő, dr. Porpáczy Krisztina Lébényben volt háziorvos, jelenleg gyesen van januárig. Több októl szeretne Lébényből eljönni, az egyik a gyerekek miatt, Máriakálnok és Mosonmagyaróvár közelsége, másrészt a betegellátás miatt, mivel a távolság nem akkora, mint Lébényé, harmadrészt pedig azért, mert nagyon szereti a gyerekgyógyászatot, ezért úgy gondolta közelebb keres praxist. Munkáját tekintve egyik doktornőt sem ismerem, ezért segítséget kértem dr. Baranyai Judittól, aki a dunaszigeti háziorvos és a vidéki ügyelet egyik vezetője, jól ismeri a vidéki orvosokat. Egyértelmű javaslatot tett dr. Porpáczy Krisztina személyére, megítélése és tapasztalata szerint egy becsületes, precíz, kedves hölgy, a betegek szerették és soha, semmiféle probléma nem állt fenn vele szemben. A doktornők egyike sem mondott konkrét választ. A két doktornő elképzelései és a velem eltöltött fél-fél óra, valamint a Baranyai doktornőtől kapott információk alapján nekem is a Porpáczy Kriszina doktornő volt a szimpatikusabb. Egyrészt a személyisége tette szimpatikussá, másrészt az a tény, hogy Máriakálnokot egyedüli körzetként szeretné, nem társult körzetként. A három gyerek mellett neki ez egy nyugodt körzetnek tűnik, a Baranyai doktornő, aki most is helyettesíti a Kaszás doktort, vállalná a helyettesítését, ha a gyerekek miatt erre szüksége lenne. Várom a véleményeket.

**Hochleitnerné Lakner Ágnes**: Ha jól értettem, az egyik doktornő együtt akarja Mosonszolnokot, Újrónafőt és Máriakálnokot, a másik csak Máriakálnokot látná el. Nem tudom a három körzetet, hogy egyeztetné össze:

**Dr. Tóásóné Gáspár Emma polgármester:** Mindkét doktornő megkérdezte, hogy milyen pluszjuttatást tud az Önkormányzat adni. Mondtam, hogy a képviselő-testületnek egy korábbi döntése értelmében az volt a véleménye, hogy lakhatási támogatást biztosítunk, ha arra igény van és szükséges. Lakhatási támogatást nem kér, de, ha a nővér bérébe be tudnánk segíteni az nagyon jó lenne. Azt gondolom, hogy ezt megtehetnénk, hogy ennyivel vonzóbbá tegyük a körzetet, mivel csak ezer kártya van, és valószínű, hogy sokkal több nem is lesz.

**Bencsik Tibor**: Mindenképpen jobban járnánk, ha saját orvosunk és egyben gyerekorvosunk is lenne, hosszabb rendelési idővel.

**Dr. Tóásóné Gáspár Emma polgármester:** Porpáczy doktornő januárban tudna munkába állni, de nekünk a Kaszás doktorral amúgy is december 31-ig van szerződésünk. A jelenlegi ápolónőnek mi fizettünk megbízási díjként bruttó 80 eFt-ot. A javaslatom az, hogy a doktornő nővérének a bérébe adjuk bele, ugyanezt az összeget.

**Dr. Tóásóné Gáspár Emma polgármester**: Felteszem szavazásra az alábbi határozati javaslatot:

*Máriakálnok Község Önkormányzatának Képviselő-testülete támogatja, hogy 2015. január 1. napjától Máriakálnok település közigazgatási területén a háziorvosi, házi gyermekorvosi és iskolaorvosi feladatokat dr. Porpáczy Krisztina vállalkozóként lássa el.*

*A Képviselő-testület kifejezi azon szándékát, hogy e feladatok ellátására vonatkozólag dr. Porpáczy Krisztinával megállapodást kíván kötni, figyelembe véve az alábbi feltételeket:*

*- a Képviselő-testület úgy határoz, hogy (az Egészségbiztosítás Pénztártól igényelhető támogatás átengedésén túl) a háziorvos részére havi bruttó 80.000,- Ft hozzájárulást nyújt a fent megjelölt feladatok ellátásához;*

*- az orvosi rendelő közüzemi költségeit az Önkormányzat magára vállalja a megállapodásban részletezendő feltételeknek megfelelően*.

*A Képviselő-testület felkéri a jegyzőt, hogy a szerződést a háziorvossal együttműködve készítse elő és felhatalmazza a polgármestert annak aláírására.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**31/2014. (VI. 11.) határozat**

Máriakálnok Község Önkormányzatának Képviselő-testülete támogatja, hogy 2015. január 1. napjától Máriakálnok település közigazgatási területén a háziorvosi, házi gyermekorvosi és iskolaorvosi feladatokat dr. Porpáczy Krisztina vállalkozóként lássa el.

A Képviselő-testület kifejezi azon szándékát, hogy e feladatok ellátására vonatkozólag dr. Porpáczy Krisztinával megállapodást kíván kötni, figyelembe véve az alábbi feltételeket:

- a Képviselő-testület úgy határoz, hogy (az Egészségbiztosítás Pénztártól igényelhető támogatás átengedésén túl) a háziorvos részére havi bruttó 80.000,- Ft hozzájárulást nyújt a fent megjelölt feladatok ellátásához;

- az orvosi rendelő közüzemi költségeit az Önkormányzat magára vállalja a megállapodásban részletezendő feltételeknek megfelelően.

A Képviselő-testület felkéri a jegyzőt, hogy a szerződést a háziorvossal együttműködve készítse elő és felhatalmazza a polgármestert annak aláírására.

1. **2. Beszámoló a gyermekjóléti és gyermekvédelmi feladatok 2013. évi ellátásáról**

**Dr. Tóásóné Gáspár Emma polgármester**: Jegyző urat kérem meg a napirend ismertetésére.

**dr. Kránitz Péter jegyző**: Megkapták a beszámolót, ez minden évben kötelező. A határideje május 31., de mivel nem tartottunk abban az időben testületi ülés, ezért egy kicsit megcsúsztunk vele, amiért elnézésüket kérem. Amennyiben kérdésük van, igyekszem válaszolni rá.

**Dr. Tóásóné Gáspár Emma polgármester**: Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete a 2013. évi Gyermekjóléti Beszámolót az előterjesztésben foglalt tartalommal elfogadja.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**32/2014.(VI.11.) határozat**

Máriakálnok Község Önkormányzatának Képviselő-testülete a 2013. évi Gyermekjóléti Beszámolót az előterjesztésben foglalt tartalommal elfogadja.

1. **3. Döntés az AQUA Kft. szétválásáról – ásványvíz palackozó üzletág kiválása**

**Dr. Tóásóné Gáspár Emma polgármester**: Erről már a korábbi években beszéltünk. Az alapító tagok Hegyeshalom, Levél és Mosonudvar Mosonmagyaróvárral együtt a palackozó üzletágat létrehozta. Halászi és Máriakálnok a csatornával tartozott korábban az Aqua Kft-hez, mint régi tag, most már az egész Szigetköz oda tartozik. A palackozó üzem egyelőre veszteséges. Az Aqua Kft-ben megmarad a szennyvíz és a vízágazat, januártól a vízágazat állami kézbe kerül. Nekünk arról kell dönteni, hogy elfogadjuk-e ezen kimutatás alapján, amit az Aqua Kft. küldött, az Aqua Kft. és a vízpalackozó üzem szétválását.

**Dr. Tóásóné Gáspár Emma polgármester**: Felteszem szavazásra továbbá az alábbi határozati javaslatot is:

*Máriakálnok Község Önkormányzatának Képviselő-testülete felhatalmazza Dr. Tóásóné Gáspár Emma polgármestert, hogy az AQUA Szolgáltató KFT szétválásával kapcsolatos dokumentumokat aláírja és a szükséges jognyilatkozatokat megtegye, valamint Leitner László ügyvezető igazgatót is felhatalmazza a Taggyűlésen erre.*

*Felelős: Dr. Tóásóné Gáspár Emma polgármester és*

 *Leitner László ügyvezető igazgató*

*Határidő: 2014. december 31.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**33/2014. (VI. 11.) határozat**

Máriakálnok Község Önkormányzatának Képviselő-testülete felhatalmazza Dr. Tóásóné Gáspár Emma polgármestert, hogy az AQUA Szolgáltató KFT szétválásával kapcsolatos dokumentumokat aláírja és a szükséges jognyilatkozatokat megtegye, valamint Leitner László ügyvezető igazgatót is felhatalmazza a Taggyűlésen erre.

Felelős: Dr. Tóásóné Gáspár Emma polgármester és

 Leitner László ügyvezető igazgató

Határidő: 2014. december 31.

1. **4. Előzetes döntés a településrendezési eszközök tervezett módosításával kapcsolatban**

**Dr. Tóásóné Gáspár Emma polgármester**: Két terület esetében vált szükségessé a rendezési terv módosítása. Az egyik a Kert utca és a Széchenyi utca sarkán lévő telek megosztása utáni helyzetből adódik. Akik a megosztás után megvették, az építési osztályon érdeklődtek a beépítési feltételekről és utána megterveztették a házat. Ezek után az építési engedélyüket még is elutasították azzal, hogy Máriakálnokon a jelenleg érvényes rendezési tervnek nem megfelelő a ház elhelyezkedése, de másképp nem lehet elhelyezni, mert nem fér rá a telekre. Valójában az történt, hogy rosszul tájékoztatták őket, ezért a különböző igazolások és levelek hatására visszavonta az építési hatóság a korábbi elutasító határozatát és egy gyorsított eljárású rendezési terv módosításával 50 eFt-ért meg lehetet tenni, hogy annak a szakasznak a hátsó kerti beépítési határa 6 méter legyen, így a ház elfér, az építési engedélyt megkapták. A másik településrendezési terv módosítása lakossági kérésre készül. A Petőfi utcában egy házhoz hozzászeretnének hozzáépíteni, és azon a településrészen az oldalkerti építési határ sokkal nagyobb, mint a falu összes többi pontján. A kérésük az volt, hogy az ő blokkjukban is 4 méter legyen az oldalhatár a beépítésnél. A Regioplan Kft. megmondta, hogy 123 eFt ennek a rendezési tervnek a módosítása. Jegyző úr kötött egy megállapodást a kérelmezővel, mivel ez az ő privát kérésük volt, ezért vállalták, hogy ezt a pénzt befizetik a letéti számlánkra és erről a letéti számláról kifizetjük a Regioplan Kft-t. Így ez az Önkormányzatnak nem kerül semmibe, mivel magán kérésre született a rendezési terv módosítása. A jövőben alaposan át kell nézni a rendezési tervet és módosítani, ahol szükséges, mert a mai elvárásoknak már nem felel meg. A rendezési terv e két területrészen kerül módosításra, ehhez a képviselő-testület hozzájárulása szükséges a szakhatóságok az előzetes dokumentációt megkapják. Kérem a támogatásukat mindkét esetben.

**dr. Kránitz Péter jegyző**: A sarokteleknél bevállaltuk a tervezés költségét, mivel a mi tervünk volt rossz.

**Dr. Tóásóné Gáspár Emma polgármester**: Felteszem szavazásra az alábbi határozati javaslatokat. Két döntést kell hozni, először a tervezés megrendeléséről, majd pedig a partnerségi egyeztetés szabályairól:

*Máriakálnok Község Önkormányzatának Képviselő-testülete felhatalmazza a polgármestert, hogy a Regioplan Környezet- és Településtervező Kft.-től (9022 Győr, Újkapu utca 13.) megrendelje a Máriakálnoki településrendezési tervek módosításával kapcsolatos tervezői munkálatokat az alábbi tárgykörökre vonatkozólag:*

*- A hatályos helyi építési szabályzat módosításra kerül annak érdekében, hogy a saroktelek megosztása után létrejövő új beépítetlen telkek építési helyének határai meghatározásra kerüljenek.*

 *- A 88 hrsz.-ú telek tulajdonosa, a 13.1 tömbszámú övezetben az oldalkert méretének csökkentését kezdeményezte. Ennek lehetőségét meg kell vizsgálni.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**34/2014. (VI. 11.) határozat**

Máriakálnok Község Önkormányzatának Képviselő-testülete felhatalmazza a polgármestert, hogy a Regioplan Környezet- és Településtervező Kft.-től (9022 Győr, Újkapu utca 13.) megrendelje a Máriakálnoki településrendezési tervek módosításával kapcsolatos tervezői munkálatokat az alábbi tárgykörökre vonatkozólag:

- A hatályos helyi építési szabályzat módosításra kerül annak érdekében, hogy a saroktelek megosztása után létrejövő új beépítetlen telkek építési helyének határai meghatározásra kerüljenek.

 - A 88 hrsz.-ú telek tulajdonosa, a 13.1 tömbszámú övezetben az oldalkert méretének csökkentését kezdeményezte. Ennek lehetőségét meg kell vizsgálni.

*"Máriakálnok Község Önkormányzatának Képviselő-testülete a község településrendezési eszközeinek módosítása során a 314/2012.(XI.8.) Korm. rendelet 28.§ (3), 29.§ alapján a partnerségi egyeztetés szabályait az alábbiak szerint állapítja meg:*

*1. Az egyezetésben résztvevők körének meghatározása:*

*- A lakosság részéről: a település teljes lakossága*

*2. Az egyeztetésben résztvevők tájékoztatásának módja és eszközei:*

*a) Módja: általános tájékoztatás (az egyeztetés tárgyát képező dokumentációk közzététele az önkormányzati hivatal honlapján valamint az önkormányzat hivatali helyiségében)*

*b) A vélemény-nyilvánításra való felhívás eszközei: az önkormányzat honlapján történő megjelentetés önkormányzati hirdetőtáblákon való kifüggesztés*

*3. A javaslatok, vélemények közlésének, (dokumentálásának), nyilvántartásának módja:*

*a) Közlés (dokumentálás) az önkormányzatnak címzett e-mail üzenet útján.*

*b) Nyilvántartás: a kinyomtatott e-mailek egy dossziéba gyűjtése és tárolása sorszámmal és a véleményező nevével megjelölve.*

*4. Az el nem fogadott javaslatok, vélemények indokolásának módja, a dokumentálásuk, nyilvántartásuk rendje:*

*a) Módja: általános tájékoztatás az önkormányzati hivatal honlapján, illetve az önkormányzat hivatali helyiségében megtartott tájékoztatón.*

*b) Dokumentálás, nyilvántartás: számítógépen történő tárolás.*

*5. Az elfogadott településrendezési eszközök nyilvánosságát biztosító intézkedések:*

*a) Általános tájékoztatás a jóváhagyott munkarészek betekintési és letöltési lehetősége a közös hivatal honlapján a jóváhagyott munkarészek nyomtatott dokumentációjába betekintési lehetőség az önkormányzat épületében a polgármesternél.*

*b) A jóváhagyásról való tájékoztatás eszközei: az önkormányzati hivatal honlapján, valamint az önkormányzati hirdetőtáblán való kifüggesztés."*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**35/2014. (VI. 11.) határozat**

Máriakálnok Község Önkormányzatának Képviselő-testülete a község településrendezési eszközeinek módosítása során a 314/2012.(XI.8.) Korm. rendelet 28.§ (3), 29.§ alapján a partnerségi egyeztetés szabályait az alábbiak szerint állapítja meg:

1. Az egyezetésben résztvevők körének meghatározása:

- A lakosság részéről: a település teljes lakossága

2. Az egyeztetésben résztvevők tájékoztatásának módja és eszközei:

a) Módja: általános tájékoztatás (az egyeztetés tárgyát képező dokumentációk közzététele az önkormányzati hivatal honlapján valamint az önkormányzat hivatali helyiségében)

b) A vélemény-nyilvánításra való felhívás eszközei: az önkormányzat honlapján történő megjelentetés önkormányzati hirdetőtáblákon való kifüggesztés

3. A javaslatok, vélemények közlésének, (dokumentálásának), nyilvántartásának módja:

a) Közlés (dokumentálás) az önkormányzatnak címzett e-mail üzenet útján.

b) Nyilvántartás: a kinyomtatott e-mailek egy dossziéba gyűjtése és tárolása sorszámmal és a véleményező nevével megjelölve.

4. Az el nem fogadott javaslatok, vélemények indokolásának módja, a dokumentálásuk, nyilvántartásuk rendje:

a) Módja: általános tájékoztatás az önkormányzati hivatal honlapján, illetve az önkormányzat hivatali helyiségében megtartott tájékoztatón.

b) Dokumentálás, nyilvántartás: számítógépen történő tárolás.

5. Az elfogadott településrendezési eszközök nyilvánosságát biztosító intézkedések:

a) Általános tájékoztatás a jóváhagyott munkarészek betekintési és letöltési lehetősége a közös hivatal honlapján a jóváhagyott munkarészek nyomtatott dokumentációjába betekintési lehetőség az önkormányzat épületében a polgármesternél.

b) A jóváhagyásról való tájékoztatás eszközei: az önkormányzati hivatal honlapján, valamint az önkormányzati hirdetőtáblán való kifüggesztés.

1. **5. Döntés közterület elnevezéséről**

**Dr. Tóásóné Gáspár Emma polgármester**: A közterület, ami még nincs elnevezve az a rövid rész, ami a Pázsit Lőrincék és a Kelemen Lajosék között van. A közterület elnevezését az teszi indokolttá, hogy az ottani ingatlanok külön helyrajzi számon vannak, de azonos a címük, ezért a posta a Petőfi utcán található postaládába teszi az összes küldeményt. A postás nem mehet be az utcába, mert nincs az útvonalába és nincs neve az utcának. Kérem a javaslatukat.

**Ruzsa István János**: Megálló vagy Rövid köz.

**Giczi László**: Kis köz. Kicsi, rövid utcáról van szó.

**Dr. Tóásóné Gáspár Emma polgármester**: Felteszem szavazásra a "Kis köz" elnevezést. Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete a Máriakálnok, belterületi 102 hrsz.-ú közterületet 2014. július 1. napjával „Kis köz” -nek nevezi el. A Képviselő-testület felkéri Dr. Tóásóné Gáspár Emma polgármestert, hogy erről az érintetteket és a Földhivatalt tájékoztassa.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**36/2014. (VI. 11.) határozat**

Máriakálnok Község Önkormányzatának Képviselő-testülete a Máriakálnok, belterületi 102 hrsz.-ú közterületet 2014. július 1. napjával „Kis köz” -nek nevezi el. A Képviselő-testület felkéri Dr. Tóásóné Gáspár Emma polgármestert, hogy erről az érintetteket és a Földhivatalt tájékoztassa.

1. **6. Tájékoztató az óvoda és az iskola épületének energetikai korszerűsítésével kapcsolatos KEOP pályázati lehetőségről**

**Dr. Tóásóné Gáspár Emma polgármester**: Néhányukkal már beszéltem erről, amikor ennek a lehetősége kiderült. Az óvodára beadtunk egy pályázatot, ami elutasításra került, ezért akkor úgy döntöttünk, hogy önerőből az óvoda épületének a nyílászáró cseréjét és a külső falszigetelését megcsináljuk. Közben kiderült, hogy kiírnak egy olyan pályázatot, ahol lehet gázkazán cserére, ablakcserére és falszigetelésre pályázni, de nagyon rövid a beadási határideje. Azt gondoltam, hogy az óvoda, az alsó-tagozat, a felső-tagozat és a hivatal gázkazán cseréjére kellene pályázni, mivel már 1998-as gázkazánok, újabbak, takarékosabban vannak. Az Óvoda és az alsó-tagozat nyílászáró cseréjére, az alsó-tagozat, az óvoda, a felső-tagozat és a hivatal - aminek két oldala nincs beszigetelve -, külső falszigetelésére és ezzel együtt jár a homlokzatfestés is, meg valamennyi belső fal javítás az ablak és ajtócserék miatt. Erre lenne jó pályázatot benyújtani, itt is lehetőség van az önrészre is pályázni. Ezáltal a négy intézménynek a fűtéskorszerűsítése, ablakcseréje, szigetelése megtörténhet. Ezzel együtt jár az is, hogy az óvodának az önerőből való felújítása augusztusban elmaradna, az előzetes számítások szerint ennek az egésznek az önrésze nem kerülne annyiba, vagy közel annyi lenne, mint az óvoda épületének az egyedüli felújítási költsége. Véleményem szerint ezt a pályázatot vétek lenne kihagyni. Javasolnám, hogy az alsó-tagozatos iskolaépületben hagyjuk meg az eredeti nyílászáró formáit. Ennek a pályázatnak a megírására, ha a képviselő-testület támogatná pályázatírókat szeretnék, azokat, akik a napelemes pályázatokat is írták. Mindent lebonyolítottak, és vannak olyan kivitelezőik, akik megfinanszírozzák előre a felújításokat, mivel a támogatás utófinanszírozott. Nincs ennyi pénzünk, ezért olyan fővállalkozó kell, aki előre megfinanszírozza a beruházást, és amikor elszámolásra kerül a sor, akkor ő kapja meg a pénzt. Így írjuk ki a közbeszerzést. Nem tudok most összeget mondani, mert még számolnak. Ahhoz, hogy pályázatképes legyen, elég sokba kell, hogy kerüljön, mivel ezek a pályázati támogatások pici projektekre nem vonatkoznak. A képviselő-testületet arra szeretném kérni, hogy hozzunk egy döntést, hogy a pályázat beadása megtörténhessen azzal a feltétellel is, hogy most nem tudom pontosan megmondani, hogy mennyibe kerül.

**Hochleitnerné Lakner Ágnes**: Az óvodára nagyon ráfér a felújítás, mert a kazán és a fűtés soha nem volt jó, az ablakok pedig hamarosan szétrohadnak.

**Frauhammer József**: Ezeknek a kazánoknak már lejárt az idejük. Ki kell használni ezt a lehetőséget.

**Dr. Tóásóné Gáspár Emma polgármester**: Az óvodavezetőt megkértem, hogy szülői értekezleten tájékoztassa a szülőket, hogy miért marad el az augusztusi felújítás.

Felteszem szavazásra az alábbi határozati javaslatot:

*Máriakálnok Község Önkormányzatának Képviselő-testülete kifejezi azon szándékát, hogy a közeljövőben kiírásra kerülő KEOP pályázati kiírások keretében épület-energetikai tárgyú pályázatokat kíván benyújtani az alábbi célok megvalósítása érdekében:*

*- az óvoda, az alsó-tagozat, a felső-tagozat és a hivatal gázkazán cseréje,*

*- az óvoda és az alsó-tagozat nyílászáró cseréjére,*

*- az alsó-tagozat, az óvoda, a felső-tagozat és a hivatal külső falszigetelése és ezzel együtt járó homlokzatfestés, továbbá az ablak és ajtócserék miatt szükségessé váló belső fal javítás.*

*A képviselő-testület felhatalmazza a polgármestert, hogy a fenti célok érdekében a pályázatokat - együttműködve a megbízott pályázatíró céggel - készítse elő és felhatalmazza arra, hogy a pályázatok benyújtásához szükséges jognyilatkozatokat megtegye.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatokat hozza:*

**37/2014. (VI. 11.) határozat**

*Máriakálnok Község Önkormányzatának Képviselő-testülete kifejezi azon szándékát, hogy a közeljövőben kiírásra kerülő KEOP pályázati kiírások keretében épület-energetikai tárgyú pályázatokat kíván benyújtani az alábbi célok megvalósítása érdekében:*

*- az óvoda, az alsó-tagozat, a felső-tagozat és a hivatal gázkazán cseréje,*

*- az óvoda és az alsó-tagozat nyílászáró cseréjére,*

*- az alsó-tagozat, az óvoda, a felső-tagozat és a hivatal külső falszigetelése és ezzel együtt járó homlokzatfestés, továbbá az ablak és ajtócserék miatt szükségessé váló belső fal javítás.*

*A képviselő-testület felhatalmazza a polgármestert, hogy a fenti célok érdekében a pályázatokat - együttműködve a megbízott pályázatíró céggel - készítse elő és felhatalmazza arra, hogy a pályázatok benyújtásához szükséges jognyilatkozatokat megtegye.*

1. **7. Tájékoztató gyalogátkelő létesítésével kapcsolatos egyeztetésről**

**Dr. Tóásóné Gáspár Emma polgármester**: Évek óta problémát okozott a gyerekeknek reggelente az úton az átkelés a Patika és a Közösségi Ház közötti részen. A helyzet annyiban változott, hogy most csak az óvodába mennek. Felkértem a szakhatóságokat egy közigazgatási bejárásra, hogy nézzék meg szükség van-e zebrára, ha igen, akkor milyen feltételekkel. Ma megtörtént a bejárás. A Magyar Közút közölte, hogy a forgalomszámlálási adatok olyan kevés egységet mutatnak, hogy nem indokolt, nem szükségszerű a zebra elhelyezése. Ők nem ellenzik, ha az Önkormányzatnak van pénze, megcsinálhatja. A Közlekedés Felügyelet azt mondta, ha megfelelő a terv és a többi szakhatóság hozzájárul, akkor megadják az építési engedélyt. Terveztetni kell, lámpatestet kell elhelyezni, egy kiemelten erős izzóval, parkolókat kell létesíteni. A parkoló építése találkozik az elképzelésekkel, Komka Tamás már régebben felvetette, hogy az árokba parkolókat létesítsünk az Óvoda előtt. Az egyik elképzelésem az volt, hogy jövőre a nagy parkot meg kellene újítani, ezzel most társult az is, hogy a Gyógyszertár melletti részt parkolóvá lehetne alakítani. Mindenképpen ahhoz, hogy a Gyógyszertár melletti zöldövezetet parkolóvá alakítsuk, terveztetni kell, és építési engedéllyel kell rendelkeznünk. Az a része, hogy egybe kezeljük a parkolót és a zebrát addig rendben van. Az Óvoda előtt árok van, az árokba vízelvezetőt, szikkasztó részt kell kiépíteni. A költségek hozzávetőlegesen, a tervezetési költség a közigazgatási eljárási díjjal együtt 400 eFt és 500 eFt közé tehető, a kivitelezési költség, hogy megépítsük a három parkolót az Óvoda elé, a lámpatest áthelyezése megtörténhessen 3 és 4 millió forint közé esik. Egy négyzetméter parkoló 20 eFt, csak aszfaltozott lehet. Ha ott valaha is parkolót akarunk, a terveztetési költséget be kell vállalnunk, az építési engedély több éven át érvényes. A Leader pályázatok ősszel lesznek ismeretesek, valószínűleg tavasszal írják ki, de mi akkor már rendelkezni fogunk építési engedéllyel. Ha pályázunk a park rekonstrukciójára, akkor bele tudjuk venni a parkolót is. Kérdés, hogy érdemes-e 3-4 millió forintot nekünk jövőre erre költeni.

**Ruzsa István János**: Az Óvoda előtt kellene engedni a megállást, nem pedig a másik oldalon.

**Bencsik Tibor**: Ha az Óvoda előtt három parkolót kialakítunk nem nyertünk semmit, most is megáll ott három autó.

**Komka Tamás**: Nem kellene megcsinálni a parkolót az Óvoda előtt, ha a Patika mellett lehet.

**Dr. Tóásóné Gáspár Emma polgármester**: A zebra létesítése, mivel az alsó tagozatos gyerekek már nem az érintett szakaszon található épületben vannak, ennyi pénzért most nem indokolt. Ám javaslom annak a parkolónak a létrehozását, ami a Patika mellett van. Akkor az út szélén történő parkolás megszűnne, az útszakasz beláthatóvá válna, a közlekedés biztonsága növekedne. Javaslom, hogy a parkolót terveztessük meg és engedélyeztessük, mert a pályázathoz kell majd a dokumentáció. Egyidejűleg javaslom, hogy a zebra kérdését határozatlan időre napoljuk el.

*A képviselő-testület az elhangzott javaslatokat egyhangúlag támogatta.*

1. **8. Egyéb aktuális ügyek**
2. **Tájékoztatások: - szúnyoggyérítés,**
3. **- Arrabona Egtc.**
	* + - 1. **- Szigetköz Múzeum berendezése, látogatása**

**Dr. Tóásóné Gáspár Emma polgármester**: Szúnyoggyérítés lesz 13-án és 14-én földi és légi. Ha ebben az időpontban az időjárás nem teszi lehetővé, akkor 16 és 18 környékén. A méhészeket kiértesítjük.

Létezik egy olyan szerveződés, ami Arrabona Egtc néven működik, győri székhellyel. Sárkány Péter igazgató küldött egy levelet, ahol hivatkozik egy honlapra, ahol az alapító okiratuk, és egyéb dolog is megtalálható. Ez a csoportosulás azért jött létre, hogy a határon átnyúló kapcsolatokon keresztül esetleges pályázati lehetőségen induljon. A csatlakozás feltétele lakosonként évente 30 Ft és 20 eFt egyszeri befizetési díj. Minden évben december 31-ig lehet a csatlakozási szándékot jelezni. Elkészítik és lebonyolítják a pályázatot a tagoknak külön fizetség nélkül. Mivel nem sürgős a döntés, a következő testületi ülésen megbeszéljük, most csak tájékoztatásként mondtam.

A Szigetköz Múzeummal kapcsolatosan tegnap itt volt egy néprajzos hölgy és a Bencsikné. Ők rendezik be a múzeumot, amihez néhány eszköz szükséges volna. Két lehetőség van, az egyik, hogy berakják a meglévőket vagy egy-két tároló szekrényt meg egy-két paravánt vásárolunk, akkor ezt igényesen is meg lehet csinálni. A hölgyek nagyon igényesek és maximalisták. Szeretném kérni a képviselő-testületet, hogy megbízási díjként a munka elvégzése után fizessük ki, mivel nem egy-két perces tevékenység és nem csak a munkaidejét fogja igénybe venni.

Meg kellene beszélnünk, hogy a múzeumot mikor és ki nyissa ki. Ez nemcsak a Szigetköz Múzeumra vonatkozik, hanem a Falumúzeumra is. Mit írjunk ki az ablakba. Meg kellene nevezni személyeket, akik előzetes bejelentkezésre odamennek, kinyitják, bemutatják, ha igény van rá. Kik legyenek azok, akiket fel lehet hívni, bemutatják, egy kis történelmi áttekintést adnak.

**Frauhammer József**: Idáig is úgy működött, hogy bejelentkeztek és akkor kerestünk embert, vagy Schmucker Terézt, vagy Giczi Lászlót. Nem tudom, hogy van valami más elképzelés? Be kell vonni több embert.

**Dr. Tóásóné Gáspár Emma polgármester**: Akkor az ablakba is és az internetre is feltesszük ezeknek az embereknek az elérhetőségét.

Egyéb napirendi pont nem volt, így a polgármester az ülést **18.15 órakor** bezárta.

|  |
| --- |
| Kmf. |
| Dr. Tóásóné Gáspár Emma | dr. Kránitz Péter |
| polgármester | jegyző |